ཁོང་ལ་མཚོན་ན་སྤྱི་ལོ༡༩༩༥ལོ་ནི་བཀྲ་ཤིས་ཤིང་གཡང་འཁོར་ལ་དོན་གྲུབ་པ་དང་།སྒྱུ་རྩལ་གྱི་འགྲོ་ལམ་དུ་ལོ་རྒྱུས་ཀྱི་རྡོ་རིང་ཤིག་བཙུགས་པའི་ལོ་ཞིག་ཀྱང་ཡིན་ཏེ།ལོ་དེར་ལྷོ་ནུབ་མཁའ་འགྲུལ་གཞུང་གཉེར་ཁང་གིས་ཆེད་དུ་གདན་འདྲེན་ཞུས་ཏེ་བརྙན་འཕྲིན་གླུ་དབྱངས་ཐང་དཀར་རྒོད་པོ་ལ་འཁོར་བའི་སེམས་པ་ཞེས་པ་བརྙན་འཕྲིན་དུ་ཕབ་རྗེས་བོད་རྒྱ་དང་ཕྱི་རྒྱལ་བ་ཚུད་པའི་ཉན་མཁན་དང་ལྟ་མཁན་མང་པོས་བསྔགས་བརྗོད་ཡང་ཡང་ཐོབ།སླར་ཀྲུང་དབྱང་བརྙན་འཕྲིན་ཁང་གིས་ལོ་དེར་གཉེར་བའི་རྒྱལ་ཡོངས་ཀྱི་གླུ་དབྱངས་འགྲན་བསྡུར་ཐོགཆེས་དགའ་བསུ་ཐོབ་པའི་ཀྲུང་གོའི་གླུ་དབྱངས་ཞེས་པར་འདེམས་ཐོན་བྱས་མ་ཟད་གསེར་གྱི་རྟགས་མའི་བྱ་དགའ་ཡང་གནང་།སྙན་ཞིང་འཇེབས་ལ་བཅུད་ཀྱིས་གཏམས་པའི་ཚིག་དང་གྲིམ་ལྷོད་རན་ལ་མི་སེམས་སྐུལ་བའི་གདངས་ཀྱིས་ཕྱུག་པའི་གླུ་དེ་ནི་ཁོང་གིས་སེམས་རུས་པའི་གཏིང་ནས་ཕྱི་ནང་ཀུན་གྱི་རྣ་ངའི་བདུད་རྩི་རུ་བླངས་པས་ཁོ་རང་ཡང་བྱ་རྒྱལ་རྒོད་པོ་ལྟར་མཐོ་སྒང་གི་མཁའ་ལམ་དུ་ཇེ་མཐོ་ནས་ཇེ་རིང་དུ་འཕུར་ལྡིང་མཛད།དུས་དེ་ནས་བཟུང་ཆུ་རགས་ལས་ཆུ་ཤོར་བ་ལྟར་གླུ་དབྱངས་ཀྱི་མཚོ་མོ་ཀློང་དུ་བརྡོལ་ཏེ་སྔ་རྗེས་སུ་ཁམས་པའི་ཕོ་གསར།དང་མཆོད་རྟེན་དཀར་པོ།ཨ་མའི་པགས་ཚ།བྱམས་སེམས་ཅན་གྱི་ཨ་མ།དྲན་གདུང་།མདོ་དབུས་མཐོ་སྒང་།རྨི་ལམ་ནང་གི་སྒྲོལ་མ།སྒྲོལ་མ།བུ་མོ་ཟླ་བ་སྒྲོལ་མ།ཟླ་འོད་ས་ལ་ལྷུང་བའི་སྒྲ་དབྱངས།འཚོལ་ཉུལ།འབའ་གཞས།གླིང་གེ་སར་རྒྱལ་པོ།བརྩེ་ལྡན་གྱི་ནུ་བོ།ལས་དབང་།སོགས་ཐུན་མོང་མ་ཡིན་པའི་ཁྱད་ཆོས་ལྡན་ལ་ཡིད་སེམས་འགུག་པའི་གླུ་དབྱངས་བགྲང་ལས་འདས་པ་ཡིས་བོད་ཀྱི་གླུ་དབྱངས་ཀྱི་སྒྱུ་རྩལ་གྱི་ཐད་ལ་སུས་ཀྱང་འགྲན་དུ་མི་བཟོད་པའི་བྱས་རྗེས་བཞག་ཡོད་པས་ཀུན་གྱི་གླུ་ཡི་རྒྱལ་པོ་ཞེས་པའི་ཆོ་ལོ་སྤྲད་པའང་མིང་དོན་མཚུངས་པ་ཞིག་རེད།དེ་ཡང་དེང་སང་བོད་ཀྱི་གླུ་བ་དང་གླུ་མ་ཞེས་གཅིག་རྗེས་གཉིས་མཐུད་ཀྱིས་ཐོན་དང་འཐོན་བཞིན་མཆིས་མོད།མདོ་དབུས་ཁམས་དང་བཅས་པའི་བོད་མི་རྒན་གཞོན་བྱིས་གསུམ་ཀུན་ལས་ཡ་དུང་ཞེས་པ་མི་གོ་མཁན་མེད་ལ་གསར་སྐྱེས་མང་པོ་ཞིག་གིས་ཁོང་ལ་ལད་མོ་བྱེད་བཞིན་ཡོད་པ་ལས་ཀྱང་ཁོང་གིས་གླུ་ཡི་རྒྱལ་པོའི་གོ་ས་བཟུང་ཡོད་པ་ཤེས་ཐུབ་བོ།།